Ekskurzija / Kad smo bili sasvim mali, radili smo divne stvari
"Ekskurzija / Kad smo bili sasvim mali, radili smo divne stvari" četvrta je singl ploča sarajevske pop rok grupe COD. Objavila ga je zagrebačka izdavačka kuća Jugoton 1976. Muziku i aranžmane za obje pjesme napisao je gitarist i vođa ovog sastava Enes Bajramović. Na A-strani singla je pjesma "Ekskurzija" za koju je tekst napisao pjesnik Mišo Marić. Ovo je jedna od najpoznatijih pjesama s kojom su muzičari iz pop rok sastava COD ostvarili pristojan uspjeh kod publike i kritičara, a mogla se u to vrijeme često čuti na Radioteleviziji Sarajevo. Na B-strani je pjesma pod nazivom "Kad smo bili sasvim mali, radili smo divne stvari" za koju je tekst napisao Mladen Vuković. Odsvirana je u poletnom rokenrol maniru s istaknutim solo dionicama na klavijaturi i električnoj gitari. U obje pjesme poseban doprinos cjelokupnom zvuku grupe COD dao je novi klavijaturist Izidor Kajić uz prepoznatljivo pjevanje Selvera Brdarića. Ovim muzičkim izdanjem grupa COD nastavila je s komponiranjem kvalitetnih pop rok pjesama potvrdivši svoje mjesto još jedne koncertne atrakcije na sarajevskoj pop rok sceni. Fotografiju i dizajn za omot uradio je Dragan S. Stefanović.